Diari Oficial de la Generalitat Valenciana


Sumari del DOGV 9820, del 03-04-2024 (2024/2404)

RESOLUCIÓ de 18 de desembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a geotèrmia, parcel·la 86, del polígon 4, paratge la Solana, del terme municipal de Penàguila. Expedient: (3293271) 139/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9820

Data del DOGV
:   03-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2404


Data del document
:   18-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 18 de desembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a geotèrmia, parcel·la 86, del polígon 4, paratge la Solana, del terme municipal de Penàguila. Expedient: (3293271) 139/2023/AIA. [2024/2404]  
 «Informe d'impacte ambiental  
Expedient: (3293271) 139/2023/AIA.  
Títol: Sondeig per a geotèrmia.  
Titulars: Sr. José Miguel García Mújica.  
Òrgan substantiu: Servei Territorial d'Indústria, Energia i Mines.  
  
Expedient: ASOSUB/2023/171/03.  
Localització: parcel·la 86 del polígon 4, paratge la Solana del terme municipal de Penàguila.  
Tramitació administrativa  
Mitjançant l'escrit signat amb data 19 de setembre de 2023 pel cap del Servei Territorial d'Indústria, Energia i Mines d'Alacant (referència d'expedient ASOSUB/2023/171/03) va tindre entrada en este òrgan ambiental el document ambiental i el seu corresponent projecte, a fi de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.  
Tal com establix l'article 46 de la Llei 21/2013, de 9 de desembre, d'avaluació ambiental (d'ara en avant LEA), este òrgan ambiental va realitzar consulta a les administracions públiques afectades. En concret, amb data 25 de setembre de 2023, es remet consulta a l'Ajuntament de Penàguila perquè es pronuncie sobre si el projecte pot causar impactes ambientals significatius, tenint en compte les mesures preventives i correctores previstes en el document ambiental. Transcorregut el termini màxim de consulta establit en este article, no s'ha rebut contestació de l'Ajuntament de Penàguila.  
  
Vista la informació continguda en l'expedient, s'estima que aporta elements de judici suficients per a continuar el procediment d'avaluació ambiental simplificada.  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III d'esta.  
  
Característiques del projecte  
El Sr. José Miguel García Mújica, per qüestions d'estalvi energètic, pretén fer una instal·lació de geotèrmia, mitjançant la realització d'un sondeig que li permeta obtindre l'energia suficient per a la climatització del seu habitatge i de l'aigua calenta sanitària.  
El sondeig es localitza en una parcel·la de la seua propietat al terme municipal de Penàguila, concretament a la parcel·la 86 del polígon 4. El promotor considera que un volum anual de 7.000 m3/any serà suficient per a cobrir les necessitats hídriques, per la qual cosa sol·licita autorització que li permeta investigar aigües subterrànies mitjançant la construcció en la seua parcel·la d'un sondeig de 100 m de profunditat que, en cas de ser positiu, li permeta obtindre un cabal de 4 l/s.  
A causa de les característiques de les formacions que es preveu travessar i els diàmetres a aconseguir, el sondeig es realitzarà pel sistema de rotopercussió amb martell pneumàtic de fons, i aconseguirà una profunditat de 100 m, sempre que la litologia dels terrenys travessats siga favorable. Es procurarà realitzar en una sola columna amb un diàmetre útil de 152 mm el qual estarà revestit amb canonada recuperable d'acer si el terreny és inestable i una grossària de paret de 5 a 8 mm.  
Els residus generats durant les obres (principalment roca triturada) procedixen de la perforació del sondeig i s'emmagatzemaran en una bassa per a depòsit de detritus excavada al costat del pou. En la documentació aportada no es fa constar el volum de residu que s'extraurà, però es tracta en tot cas d'un residu inert, per la qual cosa es depositarà en la bassa, i una vegada finalitzada la perforació, es condicionarà esta emplenant l'espai amb el material extret durant les labors de construcció de la bassa de decantació, estenent el material i anivellant-lo amb el terreny extret, deixant la superfície restaurada. La gestió serà duta a terme per una empresa autoritzada de residus no perillosos. Així mateix, els olis usats, draps de neteja i altres residus perillosos seran retirats obligatòriament per un gestor autoritzat i per a impedir el seu contacte directe sobre el sòl.  
En el procés d'investigació i observació realitzat amb anterioritat, no es detecta presència d'infraestructures de canalització que pogueren ser afectades durant els treballs de perforació. No obstant això, les labors de desbrossament i moviment de terres es realitzarien d'una forma manual per si hi ha possibles infraestructures.  
Es realitzarà un control periòdic de la mesura del nivell piezomètric a fi de detectar descensos anormals en l'aqüífer per motiu de l'extracció i aprofitament d'aigües subterrànies.  
El termini d'execució previst per a la realització de les obres serà d'un mes a partir de la data de recepció de les autoritzacions necessàries, atorgades pels organismes competents, incloent-hi el muntatge i desmuntatge dels equips.  
  
Ubicació del projecte  
La perforació objecte d'estudi està 800 m al nord del nucli urbà de Penàguila, al paratge la Solana, concretament a la parcel·la 86, del polígon 4, en una zona de cultiu de titularitat privada propietat del promotor. Segons la informació cadastral, esta parcel·la té una superfície de 7.098 m2, l'ús principal de la qual és agrari (rústic) i urbà i les seues coordenades UTM (ETRS89; Fus 30) són: X = 729.992, Y = 4.285.436, amb altitud de 637 msnm.  
L'accés a la parcel·la es realitza eixint de Penàguila pel carrer de l'Era, continua pel carrer del Raval i després d'1 km es pren un camí que ix a l'esquerra. La parcel·la queda a la dreta del vial, a 100 metres.  
  
La perforació es realitzarà en una zona de marcat caràcter agroforestal en el qual s'alternen cultius agrícoles i de cítrics amb alzines i pins. La parcel·la sobre la qual es realitzarà la perforació és d'ús rústic i urbà, i hi ha en la zona algunes edificacions aïllades. Segons el visor cartogràfic, el sondeig es localitza a 100 metres de terreny forestal, en una zona d'influència forestal segons l'article 57 de la Llei 3/1993, forestal de la Comunitat Valenciana.  
La massa d'aigua subterrània en la qual se situa l'obra subterrània projectada és la 080.176A, denominada Barrancons, a la qual correspon un estat quantitatiu, químic i global bo.  
L'estratigrafia del punt on es pretén executar l'obra subterrània està composta per materials d'edat inferior del paleocé i edat superior Burdigalià format per una alternança de flysch, calcàries fosilíferes i margues.  
  
  
Característiques del potencial impacte  
Durant els treballs de perforació i intubació, la superfície afectada per les obres serà parcialment ocupada per l'equip de perforació, per les canonades, per la maquinària, pels accessoris i per la bassa per al depòsit de detritus. Es produiran una sèrie d'impactes al component atmosfera que suposen la generació d'olors, sorolls i vibracions, així com emissions a l'atmosfera en forma de partícules. Els efectes contaminants de l'actuació es limiten a l'ús de maquinària amb un efecte temporal d'1 mes i d'escassa rellevància ambiental. El risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puga arribar a tindre efectes ambientals de consideració.  
L'actuació no afecta cap espai natural protegit ni pertanyent a la Xarxa Natura 2000. Quant a les vies pecuàries, la més pròxima és l'assagador del Pont del Notari, de 5 m d'amplària i que discorre 56 metres a l'oest de la captació. Tampoc s'afecta cap forest d'utilitat pública ni altres elements ambientals.  
Segons el promotor, algunes de les espècies de fauna que poden localitzar-se en l'àmbit del projecte són la puput, l'àguila marcenca, el capellanet de cresta, el roquer, el picot verd, l'àguila real, el duc, el teixó, l'arruí, la rabosa, la rata penada d'orelles trencades, el senglar, la geneta, la serp de ferradura, la serp d'escala, la serp de collar, la serp d'aigua o l'escurçó ibèric, entre altres. Segons la informació que facilita el visor cartogràfic, en la zona es localitzen espècies de flora com Arundo donax, Celtis australis, Genista scorpius, Osyris alba, Phragmites australis, Quercus ilex sp. rotundifolia o Rosmarinus officinalis. Quant a la fauna, el visor cita el Procambarus clarkii. No es preveu un impacte significatiu sobre la vegetació, ni sobre la fauna, excepte el que es puga produir amb caràcter puntual i temporal durant l'execució dels treballs a causa de l'ús de la maquinària.  
  
L'impacte sobre el paisatge serà temporal. No es preveu afecció a altres elements ambientals, béns culturals, restes arqueològiques ni altres elements del patrimoni cultural valencià. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació i els seus additius (escumants) al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar risc per a la qualitat de les aigües superficials ni subterrànies.  
  
No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.  
  
Consideracions jurídiques  
El projecte constituïx un cas d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a, 3r, del grup 3 de l'annex II d'esta.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambiente, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tant, a proposta del Servei d'Avaluació d'Impacte Ambiental, fent ús de les atribucions que tinc, resolc,  
  
Primer  
Estimar que el projecte presentat per a l'autorització d'un sondeig per a geotèrmia al terme municipal de Penàguila, promogut pel Sr. José Miguel García Mújica, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes del present informe, en particular:  
  
1. El contractista haurà de construir una bassa de llots de dimensions tals que puga albergar la totalitat dels detritus, llots i additius generats durant la perforació.  
2. S'haurà de realitzar un seguiment adequat de les obres a fi de completar la informació hidrogeològica d'esta i poder prendre sobre el terreny les decisions tècniques i de seguretat més adequades en el cas d'incidències o imprevistos.  
3. Des de l'inici s'haurà de dur a terme el control i vigilància efectiva de l'execució de les mesures específiques de prevenció i correcció definides en el document ambiental i la correcta adequació d'estes a situacions imprevistes que es puguen produir.  
4. Per tal d'evitar abocaments i l'entrada d'objectes no desitjats a l'interior del sondeig, la canonada definitiva de revestiment del sondeig haurà de sobreeixir almenys 30 cm. En finalitzar l'obra, es quedarà totalment protegida i tancada, bé mitjançant una obra de fàbrica o mitjançant una coberta de xapa soldada o clavada amb caragols directament a la canonada de revestiment.  
5. S'haurà de protegir la vegetació adjacent, les estructures, camins i instal·lacions que puguen resultar afectades per a evitar-ne el deteriorament. Les zones en les quals s'hagen produït compactacions a causa de l'estada i pas de maquinària es restauraran mitjançant subsolatge i/o arada.  
6. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.  
7. El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles que es van generar. També pel Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció com es preveu en l'article 3.1.a.  
8. No està previst realitzar assajos de bombament, atés que el promotor té constància del bon funcionament i comportament hidràulic dels sondejos de la zona. No obstant això, si es realitzara assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïxen, els promotors de l'obra hauran de reparar els desperfectes i, si és el cas, indemnitzar els afectats pels perjudicis ocasionats.  
  
9. Les coordenades d'ubicació proporcionades pel projectista localitzen el sondeig a menys de 500 m de terreny forestal, per la qual cosa resulta d'aplicació el que es disposa en el plec general de normes de seguretat en prevenció d'incendis forestals a observar en l'execució d'obres, treballs i aprofitaments forestals, que es realitzen en terreny forestal o en els voltants, incorporat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
10. Si durant l'execució de les obres es troben restes paleontològiques, arqueològiques o etnogràfiques, els promotors hauran de posar el fet en coneixement de la conselleria competent en matèria de cultura de manera immediata, i adoptar les mesures pertinents per a la seua protecció i conservació de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
11. En el cas que, per qualsevol motiu (falta de cabal, mala qualitat de l'aigua, solsides en el pou, o qualsevol altra causa) es renuncie a l'ús del sondeig, s'haurà de clausurar i segellar, així com restaurar el terreny a la seua situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
12. S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 18 de desembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»